section_heading: Životopis
paragraph_text: Dubravka Brezak Stamać rođena je 22. rujna 1966. u Vinkovcima gdje je završila osnovnu i srednju školu te školu za klasični balet. Diplomirala je na Filozofskom fakultetu Sveučilišta u Zagrebu na Katedri za stariju hrvatsku književnost. Doktorica je znanosti, područje humanistika, filologija, smjer komparativna književnost. Područje znanstvenoga interesa ponajprije je hrvatska renesansna književnost te komparatističke veze hrvatske književnosti, jezika i kulture u kontekstu europske renesanse. Arhivski je istraživala povijest hrvatskoga školstva na primjerima poučavanje hrvatskoga jezika u nastavi 19. stoljeća. Zaposlena je kao profesorica hrvatskoga jezika u prirodoslovno-matematičkoj gimnaziji, XV. gimnazija u Zagrebu. U suradnji s Katedrom za metodiku hrvatskoga jezika i književnosti Filozofskog fakulteta Sveučilišta u Zagrebu radila je u izobrazbi studenata u okviru kolegija Metodika hrvatskoga jezika i književnosti. Književnica je, članica Društva hrvatskih književnika, Matice hrvatske te suradnica Znanstvenoga vijeća za obrazovanje i školstvo HAZU-a.